பயன் என்பது, இது கற்க இன்னது பயக்கும் என்பது. இந்நூல் என்ன பயக்குமோ எனின், அறம்பொருள் இன்பம் வீடு என்னும் நூற்பயன் நான்கும் பயக்கும் என்பது. இனிக் காலம் என்பது இன்னகாலத்தில் இந்நூல் இயற்றப்பட்டதென்பது. இந்நூல் எக்காலத்ததோ எனின், மதுரைக் கடைச்சங்கத்தார் காலத்தது என்பது. களம் என்பது, இன்ன இடத்தில் நூலேறியது என்பது. இந்நூல் எவ்விடத்து ஏறியதோவெனின், அக்காலத்திருந்த தமிழரசர் அவைக்களத்து ஏறியது என்பது. காரணம் என்பது இன்ன காரணம் கருதி இந்நூல் இயற்றப்பட்டதென்பது. இந்நூல் எக்காரணத்தினால் இயற்றப்பட்டதோஎனின், பரவையுலகின்கட் படர்ந்த அறியாமையை எளிதே தவிர்க்கவேண்டுமென்னும் அருட் காரணத்தான் என்பது. சிறப்புப் பாயிரயினன்றோ இத்துணையும் வேண்டுமெனின், அற்றன்று, இது சிறப்புப் பாயிரத்தோடு ஒத்த தற்சிறப்புப் பாயிரமாகலின் அவ்வனைத்தும் வேண்டுமென்பது. வேண்டா என்பாரை ஆக்கியோன் முதலியன இல்லாமே நூல் எங்ஙனம் படைத்தல்கூடுமெனக் கூறி மறுக்க. தற்சிறப்புப் பாயிரம் தற்சிறப்புப் பாயிரமாவது என்னையெனின்? "தெய்வ வணக்கமுஞ் செயப்படு பொருளும் எய்த வுரைப்பது தற்சிறப் பாகும்" 